鋤園
作者：韓維
朝代：宋

paragraphs: 上天浩無私，衆草同一榮。
青青十步間，薰臭相雜并。
卉藥數不多，十百其品名。
蔓者善緣附，結陰在高甍。
修竹雖自立，已復困纏縈。
其餘叢與株，蕪沒不自呈。
陰蟲穴其下，日夜百種鳴。
紛然亂耳眼，我意初不平。
朝鋤忽以靜，暮雨且復生。
自念疲病者，莫與地力爭。
盛衰固物理，安用勞我形。